ཐོག་མར་ང་ལ་བརྟན་བཞུགས་འབུལ་གྱི་ཡིན་ཅེས་བཤད་པའི་སྐབས།ང་ལ་སེམས་འཛིན་གྱི་བྲོ་ལྟ་བུ་ཞིག་དགོས་ཀྱི་འདུག་ཅེས་ངས་བཤད་པ་ཡིན།ཕ་ཡུལ་གྱི་འབྲེལ་ཡོད་མང་ཚོགས་ནས་ངའི་ཆེད་དུ་དམིགས་ནས་མཎི་དུང་ཕྱུར་༡༢༦༠ཐམ་པ་ལྷག་གྲངས་གསོག་བྱས་པས་མཚོན་དགེ་སྒྲུབ་ཤིན་ཏུ་རྒྱ་ཆེན་པོ་བྱས་འདུགདེ་བཞིན་འབྲེལ་ཡོད་དགོན་པ་ཁག་ལ་མཚོན་ན་ཞབས་བརྟན་རྒྱ་ཆེན་པོ་བསྒྲུབས་པ་ཙམ་དུ་མ་ཟད།འཆད་ཉན་སློབ་གཉེར་གྱི་ཐོག་ལ་སྔར་ལས་ཀྱང་འབད་བརྩོན་ལྷོད་མེད་བྱ་རྒྱུ་ཡིན་པའི་ཁས་ལེན་མང་པོ་འབྱོར་སོང༌།དཔེར་ན།རིན་པོ་ཆེའི་ཞབས་བརྟན་དུ་འགྲེལ་པ་དོན་གསལ་བློ་འཛིན་བྱེད་ཀྱི་ཡིན་ཟེར་མཁན་མི་གྲངས་བདུན་ཅུ་ཐམ་པ་དང༌།དྲང་ངེས་ལེགས་བཤད་སྙིང་པོ་བློ་འཛིན་བྱེད་མཁན་མི་གྲངས་བརྒྱ་དང་གོ་ལྔ།ྋསྐྱབས་མགོན་ལམ་རིམ་བློ་འཛིན་བྱེད་མཁན་མི་གྲངས་བརྒྱ་དང་གྱ་ལྔ༌།དེ་བཞིན་རྗེའི་ལམ་རིམ་ཆེན་མོ་བློ་འཛིན་བྱེད་མཁན་དང༌།དབུ་མ་རིགས་ཚོགས་དྲུག་བློ་འཛིན་བྱེད་མཁན།ཚད་མ་ཀུན་བཏུས་བློ་འཛིན་བྱེད་མཁན།བྱམས་ཆོས་སྡེ་ལྔ་བློ་འཛིན་བྱེད་མཁན།ལེགས་བཤད་གསེར་ཕྲེང་བློ་འཛིན་བྱེད་མཁན།རྣམ་འགྲེལ་རྩ་བ་དང་ཡིག་ཆའི་སྤྱི་མཐའ་དཔྱོད་བློ་འཛིན་བྱེད་མཁན་སོགས་གཞུང་ཆེན་མོ་བློ་འཛིན་བྱེད་ཀྱི་ཡིན་ཟེར་ནས་ཁས་ལེན་བྱེད་མཁན་ཤིན་ཏུ་མང་པོ་བྱུང་འདུགའཆད་ཉན་སློབ་གཉེར་མཛད་པ་འདིའི་ཐོག་ནས་བསྟན་པ་སྤྱི་ལ་ཕན་ཐོགས་པ་ཞིག་རང་བཞིན་གྱིས་ཡོང་རྒྱུ་ཡིན་པར་མ་ཟད།དགེ་ཚོགས་དེ་དག་གི་མཐུ་ལ་བརྟེན་ནས་ང་རང་ཡང་ཚེ་རིང་པོར་སྡོད་རྒྱུ་རེད་སྙམ་པའི་རེ་བ་བྱེད་ཀྱི་ཡོད།